arnastofnun/IGC-2024 huggingface dataset:
Smellileikur

Smellileikur er tölvuleikur þar sem leikframvinda felst í að spilarinn geri einfalda hluti eins og smella margoft á snertiskjá til að fá þá leikmynt eða þau verðmæti sem notuð er í leiknum. Það geta verið hlutir eða færni sem eykur möguleika og hraða við að fá hluti. Vanalegt er að stig eða afkoma spilara í slíkum leik byggist á tímatengdum tekjum sem birtast myndrænt eins og byggingar svo sem verksmiðjur eða bóndabýli. Í sumum smellileikjum þurfa spilarar að safna margs konar myntum til að fara í gengum leikinn. Stundum heldur leikurinn áfram í tíma þannig að spilarinn þarf ekki einu sinni að smella. Smellileikir urðu vinsælir árið 2013 með leiknum Cookie Clicker en eldri leikir eins og Cow Clicker og Candy Box voru byggðir á sama grunni. Árið 2015 fóru slíkir leikir að sjást á Steam leikjaveitunni.
Strönd

Strönd eða strandlengja er skilgreind sem land sem liggur að sjó, hvort sem það snýr beint að úthafinu eða er falið í vogi eða vík. Ströndin getur verið hamrar sem skaga þverhnípt út í sjó eða aflíðandi sandfjörur.
Aicardi-Goutieres heilkenni

Aicardi–Goutières heilkenni (AGS) er alvarlegur en afar sjaldgæfur meðfæddur sjúkdómur sem veldur í flestum tilvikum heilakvilla (e. "encephalopathy") í frumbernsku. Einstaklingar með AGS lifa oft með fjölfötlun en með góðum stuðningi geta átt hamingjusamt líf.
Helgimölur

Helgimölur eða Bramafiðrildi er ætt spunafiðrilda sem hefur latneska vísindaheitið "Brahmaeidae". Þetta er fáskipuð ætt og lifir aðeins á takmörkuðu svæði. Tegundir hennar finnast aðallega í S-Asíu, en einnig um austanverða Afríku og fyrir botni Miðjarðarhafs.
Kíví (aðgreining)

Kíví getur átti við:
Xenofon frá Efesos

Xenofon frá Efesos (uppi á 2. – 3. öld?) var grískur rithöfundur.

Varðveitt verk hans er "Efesossagan um Anþíu og Habrokomes" en það er ein af elstu skáldsögum heims auk þess að vera ein af fyrirmyndum Williams Shakespeare við ritun leikritsins "Romeo and Juliet".

Ekki má rugla Xenofoni frá Efesos saman við eldri og frægari nafna sinn frá Aþenu, hermanninn og sagnaritarann Xenofon.

Tengt efni.

Aðrir grískir skáldsagnahöfundar:

Tengill.

Summary of Xenophon of Ephesus' Ephesian Romance
Daði Freyr Pétursson

Daði Freyr Pétursson (f. 30. júní 1992) er íslenskur tónlistarmaður búsettur í Berlín í Þýskalandi.

Daði fæddist í Reykjavík en ólst upp í Danmörku til níu ára aldurs en þá flutti fjölskylda hans til Íslands og settist að á Suðurlandi, fyrst í Laugalandi og síðar í Ásahreppi. Daði lauk stúdentsprófi frá Fjölbrautaskóla Suðurlands árið 2012 og BA-námi í tónlistarstjórnun og hljóðvinnslu í Berlín árið 2017.

Tónlistarverkefni.

Í æsku æfði Daði sig á trommur og lærði á píanó og bassagítar. Hann hóf tónlistarferil sinn með hinni skammlífu hljómsveit Orchestra of Few en í þeirri hljómsveit var meðal annars Kristján Pálmi Ásmundsson en árið 2011 stofnuðu þeir hljómsveitina RetRoBot og fengu til liðs við sig Gunnlaug Bjarnason, söngvara, og Guðmund Einar Vilbergsson, gítarleikara en þeim hafði hann kynnst í Fjölbrautaskóla Suðurlands. Árið 2012 vann hljómsveitin Músíktilraunir og Daði var valinn rafheili ársins. RetRoBot gaf út eina plötu, Blackout, ári síðar.

Árið 2014 flutti Daði Freyr til Berlínar þar sem hann hóf háskólanám í upptökustjórnun og hljóðvinnslu við tónlistarskólann dBs Music. Sama ár byrjaði hann að spila undir nafninu Mixophrygian og ári síðar gaf hann út plötuna Forever.

Árið 2017 tók Daði þátt í Söngvakeppni sjónvarpsins með laginu „Hvað með það?“ („Is This Love?“) en það flutti hann ásamt eiginkonu sinni Árnýju Fjólu Ásmundsdóttur tónlistarkonu og hljómsveitinni Gagnamagninu. Þau höfnuðu í öðru sæti á eftir Svölu Björgvinsdóttur sem flutti lagið Paper. Daði Freyr og hljómsveit hans Gagnamagnið tóku svo aftur þátt í Söngvakeppni Sjónvarpsins árið 2020 og unnu þá með laginu „Gagnamagnið“ („Think about things“).

Fjölskylda.

Daði Freyr er í hjónabandi með Árnýju Fjólu Ásmundsdóttur, listakonu, og eiga þau eina dóttur fædda árið 2019.
Listi yfir þjóðgarða í Svíþjóð

Þjóðgarðar í Svíþjóð eru 30 og þekja 7430 km2. Árið 1920 var Svíþjóð fyrsta land Evrópu til að stofna til þjóðgarða. Sænska umhverfisverndarstofnunin Naturvårdsverket hefur umsjón með þeim. Fyrirhugað er að stofna til 6 þjóðgarða í náinni framtíð, þar á meðal í kringum fjallið Kebnekaise, hæsta fjalls landsins.
Fortaleza

Fortaleza er borg í norðaustur-Brasilíu í fylkinu Ceará. Íbúar eru um 2,6 milljónir.

Uppruna borgarinnar má rekja til þess að Hollendingar byggðu þar virki um miðja 17. öld. Þeir áttu í átökum við Portúgala og biðu ósigur. Portúgalar nefndu þá virkið "Fortaleza da Nossa Senhora de Assunção" (virki upprisu Maríu meyjar). Foraleza varð orð árið 1726 og varð höfuðstaður Ceará árið 1799. Borgin stækkaði á 19. öld með bómullarvinnslu í nágrenni hennar. Árið 1922 náði íbúafjöldinn yfir 100.000 manns og fyrsti háskólinn var stofnaður árið 1954.

Borgin er nú sú næstfjölmennasta á eftir Salvador í norðausturhlutanum landsins og fimmta stærsta borg landsins. Meðalárshiti er 26.6 °C.
Karakoram-fjallgarðurinn

Karakoram-fjallgarðurinn er 500 kílómetra fjallgarður sem liggur mestmegnis á mörkum Kína, Pakistans og Indlands. Norðvesturhluti hans teygir sig til Afghanistans and Tajikistans. Norðaustur af fjallgarðinum er Tíbeska hásléttan og í norðri eru Pamír-fjöll. Fljótin Gilgit-fljót, Indus-fljót og Shyok-fljót mynda suðurlandamæri Karakoram.

Í Karakoram eru fjögur fjöll yfir 8000 metrum sem eru nálægt hvert öðru: K2 (næsthæsta fjall heims; 8611 m.), Gasherbrum I, Broad Peak og Gasherbrum II. Fjallgarðurinn er það svæði á jörðinni sem er mest jöklum þakið utan heimskautasvæða. Þar á meðal eru lengstu skriðjöklar heims Siachen-jökull; 76 km, og Biafo-jökull; 63 km.

Karakoram kemur úr tyrkískum málum og þýðir svört möl. Það vísar til Karakoram-skarðs sem kaupmenn ferðuðust um.
Forsetaræði

Forsetaræði er stjórnarfar þar sem þjóðhöfðingi með titilinn „forseti“ er jafnframt stjórnarleiðtogi. Forsetinn fer þannig með framkvæmdavaldið. Forsetaræði getur verið af ýmsum toga en oftast er slíkur forseti kosinn í almennum kosningum, takmarkanir gilda um það hversu lengi hann má sitja, hann skipar sjálfur ráðherra í ríkisstjórn sína og hann fer með neitunarvald gagnvart löggjafarvaldinu. Forseti getur einnig náðað dæmda sakamenn og veitt þeim uppreist æru. Dæmi um lönd þar sem er forsetaræði eru Bandaríkin, Mexíkó og flest lönd Rómönsku Ameríku, Indónesía, Filippseyjar, Angóla og mörg lönd í Afríku.

Forsetaþingræði er afbrigði af þessu kerfi þar sem forseti deilir ábyrgð á stjórnarathöfnum með forsætisráðherra. Dæmi um lönd þar sem er forsetaþingræði eru Rússland og Frakkland.
Fyrsta enska borgarastríðið

Fyrsta enska borgarastríðið (1642 – 1646) var fyrsti hluti þeirra átaka sem eru þekkt sem Enska borgarastyrjöldin. Stríðið hófst með því að Karl 1. Englandskonungur dró konungsfána sinn að húni í Nottingham 22. ágúst 1942. Þá um sumarið höfðu verið átök milli konungssinna (kavalera) og þingsinna (hnatthöfða) og báðir reyndu að tryggja sér vopnabúr og hernaðarlega mikilvæga staði. Þann 10. júní höfðu þingsinnar hertekið Kingston-upon-Hull þar sem var stórt vopnabúr frá Biskupastríðunum. Konungur hélt með her sinn í suðvestur og tveimur vikum síðar hélt þingherinn frá London í norðurátt. Fyrsta stórorrusta stríðsins var orrustan um Edgehill 23. október 1642 þar sem báðir aðilar lýstu yfir sigri. Karl hörfaði síðar til Oxford sem varð höfuðstöðvar konungssinna til stríðsloka. Stríðsgæfan snerist þinghernum í vil sumarið 1643. Þingið náði Norður-Englandi á sitt vald með aðstoð Skota sumarið 1644 og í tveimur orrustum sumarið 1645 tókst þinghernum að útrýma konungshernum. Eftir það héldu konungssinnar aðeins út í nokkrum víggirtum borgum. Karl gafst á endanum upp fyrir skoskum her í Southwell í maí 1646 og þeir afhentu hann þinginu. Við það lauk borgarastríðinu.

Margir konungssinnar fengu grið með því skilyrði að þeir tækju ekki aftur upp vopn gegn þinginu. Þegar Annað enska borgarastríðið braust út tveimur árum síðar neituðu margir þeirra að ganga á bak orða sinna og taka þátt í stríðinu.
Listi yfir tinda á Íslandi eftir hæð

Tenglar.

Nat.is: Hæstu fjöll Íslands
Staðfæring

Staðfæring er það ferli að aðlaga vöru sem hefur áður verið þýdd á mörg tungumál fyrir tiltekið land eða svæði. Staðfæring er frábrugðin þýðingum þar sem hún felur í sér rannsókn á menningu þess svæðis sem varan er ætluð til að aðlaga hana að staðbundnum þörfum.
Cho Oyu

Cho Oyu (nepalska: चोयु; tíbeska: ཇོ་བོ་དབུ་ཡ) er 6. hæsta fjall heims eða 8.188 metrar á hæð. Lega þess er 20 km vestur af Mount Everest á mörkum Nepal og Kína(Tíbet)). Nangpa La-skarð er nálægt skarðinu sem gerir fjallið aðgengilegt og þykir það vera það fjall yfir 8000 metrum sem auðveldast er að klífa. Austurrískt teymi kleif fjallið fyrst árið 1954. Choy Oyu þýðir "túrkís-litaða gyðjan".
Gasherbrum II

Gasherbrum II (einnig þekkt sem K4) er 13. hæsta fjall heims og er 8.035 metra hátt. Það er þriðja hæsta fjall Gasherbrum-fjalla (Á eftir Gasherbrum I og Broad Peak) sem eru hluti Karakoram-fjallgarðs og er á mörkum Gilgit–Baltistan-héraðs í Pakistan og Xinjiang-héraðs í Kína. Það var fyrst klifið árið 1956 af austurrísku fjallgönguteymi.
Cairngorms-þjóðgarðurinn

Cairngorms-þjóðgarðurinn (enska: "Cairngorms National Park" (gelíska: "Pàirc Nàiseanta a' Mhonaidh Ruaidh") er þjóðgarður í norðaustur-Skotlandi sem stofnaður var árið 2003. Þjóðgarðurinn spannar Cairngorms-fjöll. Þjóðgarðurinn er 4.528 km2 sem gerir hann stærsta sinnar tegundar á Bretlandseyjum. Hann var stækkaður árið 2010 (viðbót: Highland Perthshire og Glenshee). Aviemore er helsti þéttbýlisstaður innan hans.

Tenglar.

Þjóðgarðar í Skotlandi
Fiskistigi

Fiskistigi eða fiskvegur er mannvirki í ám eins og t.d. við stíflur eða stíflugarða til að aðstoða farfiska að hrygningarstöðvum ofar í ánni. Flestir fiskistigar gera fiskunum kleift að fara í kringum fyristöðuna með því að synda upp „þrep“ með litlum hæðarmun, en fiskistigar draga nafn sitt af þessum þrepum sem minna um margt á stiga.

Á Íslandi er oftast talað um "laxastiga" eða "silungastiga", enda ekki gerðir fiskvegir fyrir aðrar tegundir.
Snowdon

Snowdon (velska: "Yr Wyddfa") er hæsta fjall Wales og hæsta fjall Bretlandseyja sunnan Skotlands; 1.085 metrar. Það er staðsett í Snowdonia í norðurhluta Wales og þýðir nafnið snjóhæð á fornri ensku.

Fjallgöngur og klettaklifur eru vinsæl afþreying á fjallinu. Edmund Hillary æfði sig á fjallinu fyrir Everest ferð sína. Lest liggur upp á fjallið og var hún starfrækt fyrst árið 1896. Þjónustumiðstöð og kaffihús er á toppnum.
Lára Hanna Einarsdóttir

Lára Hanna Einarsdóttir (fædd 1. desember 1955) er þjóðþekktur bloggari og samfélagsrýnir. Hún starfar sem þýðandi, aðallega hjá Stöð 2 þar sem hún hefur starfað frá árinu 1987.

Bloggarinn Lára.

Lára Hanna byrjaði að blogga árið 2007, þá vegna baráttu gegn Hellisheiðarvirkjun þar sem hún birti viðtöl við sérfræðinga og annað fólk sem sagði frá þeim skaða sem virkjunin hefði á náttúruna á svæðinu. Í mars árið 2008 byrjaði hún að taka upp efni úr sjónvarpsþáttum og fréttum s.s. fréttir á RÚV og Stöð 2, Silfur Egils, Kastljós og Ísland í dag. „Þetta bar árangur, ég notaði pennann, ég hlekkjaði mig ekki við vinnuvélar“ sagði Lára Hanna í Silfri Egils 2. nóvember 2008. Ástæða þess að hún tók upp þetta efni var til að safna í gagnagrunn sem hægt væri að nota síðar til að rifja upp hvað stjórnmálafólk sagði og hvernig þau væri stundum í mótsögn við sjálft sig.

Helgi Seljan fjölmiðlamaður lét hafa eftir sér um Láru Hönnu:„Í mínum huga er Lára Hanna fyrst og fermst kraftmikill samfélagsrýnir og fjölmiðlamaður. Hún er betri en flest okkar í að finna, safna og setja í samhengi upplýsingar. Það sem hún gerir er mjög lofsvert þó svo að einhverjir fyrirlíta að það sem þeir segja og gera sé til í gagnagrunni. „

Lára Hanna og Búsáhaldabyltingin.

Lára Hanna kom einnig að Búsáhaldabyltingunni en þar var hún ásamt Ragnheiði Gestsdóttur rithöfundi helstu ráðgjafar Harðar Torfasonar stofnanda, hugmyndasmiðs, framkvæmdaraðila og talsmanns Radda fólksins árið 2008 í kjölfar efnahagskreppunnar á Íslandi. En hann kallaði þær „vinstra og hægra eyrað sitt“. Hörður þakkaði henni og fleirum síðar á blogginu sínu þar sem hann rifjar upp að fimm ár voru frá mótmælunum.

Aðspurð í Silfri Egils um af hverju hún hefði verið að mótmæla sagðist hún hafa tekið þátt í mótmælunum sem hluti af almenningi og væri að mótmæla ýmsu. Í hennar augum skipti það ekki máli hver væri að skipuleggja mótmælin eða hverjir töluðu. Hún væri að mótmæla því sem væri að gerast í stjórnkerfinu og stjórn Seðlabankans sem væru búin að eiga gríðarlegan þátt í því koma okkur á þá vonarvöl sem við værum á og að þeir sátu áfram eins og ekkert hafi í skorist og þiggðu laun af skattpeningum þjóðarinnar. Einnig sagði hún að það væri kominn tími til að það verði alvöru lýðræði á Íslandi og það yrði hlustað á raddir þjóðarinnar.
Vargasmári

Trifolium lupinaster er jurt af ertublómaætt sem var lýst af Carl von Linné.

Undirtegundir.

Tegundin skiftist í eftirfarandi undirtegundir:
Hvalvatn

Hvalvatn er vatn fyrir botni Hvalfjarðar við fjallið Hvalfell. Það er í 378 metra hæð. Flatarmál þess er 4,1 ferkílómetrar og er dýpt þess 180 metrar sem gerir það þriðja dýpsta vatn landsins. Fossinn Glymur er rétt vestur af vatninu og kemur hann úr Botnsá sem fellur úr vatninu.
Viktoríueyðimörkin

Viktoríueyðimörkin er stærsta eyðimörk Ástralíu. Hún er í suður- og vesturhluta landsins. Eyðimörkin er 700 kílómetra löng og 348.750 ferkílómetrar að flatarmáli. Eðlur, dingóar og lítil pokadýr eru meðal dýra þar. Ársúrkoma er frá 200 til 250 mm og runnar og smágróður þrífast því hér og þar. Viktoríueyðimörkin er strjálbýl og eru flestir íbúar þar frumbyggjar.
Hólmsheiði (fangelsi)

Hólmsheiði er fangelsi sem var tekið í notkun 10. júní árið 2016. Lögð var áhersla á "mannúðlega hönnun" við bygginguna. Ekki hafði verið gagngert byggt fangelsi á Íslandi síðan Hegningarhúsið árið 1874. (Litla-Hraun er umbreyttur spítali og Síðumúlafangelsið var byggt sem bílageymsla).

Pláss er fyrir 56 fanga. Áherslur eru langtímavistun kvenna, gæsluvarðhald og einangrunarvist karla. Langtímavistun fyrir karla er ekki til staðar.
Scandinavian Star

Scandinavian Star (áður "Massalia") var bíla- og farþegaferja smíðuð í Frakklandi árið 1971. Frá 1984 var skipið rekið sem ferja og spilavíti af fyrirtækinu Scandinavian World Cruises. Árið 1990 keypti fyrirtækið Vognmandsruten ferjuna og notaði í ferðir milli Oslóar í Noregi og Frederikshavn í Danmörku. Nóttina 7. apríl 1990 klukkan 2 um nóttina braust eldur út í skipinu. Skipstjóri sendi út neyðarkall og lét rýma skipið, en mörgum farþegum tókst aldrei að yfirgefa það. Skipið var dregið brennandi til Lysekil í Svíþjóð þar sem tókst að slökkva eldinn. Um þriðjungur farþega um borð, 158 manns, fórst, aðallega vegna reykeitrunar. Talið er að brennuvargur hafi komið eldinum af stað þar sem eldar komu upp á mörgum stöðum.
The Slim Shady LP

Tatrafjöll ("Tatry" á pólsku og slóvösku) er fjallahryggur á mörkum Slóvakíu og Póllands. Þau eru hluti Karpatafjalla og hæsti hluti hans. Tæp 80% þeirra eru í Slóvakíu og rúm 20% í Póllandi. Gerlachovský štít er hæsti tindur þeirra, 2.655 metrar. Hæsta fjall Póllands, Rysy, er í fjöllunum. Tatra-fjöll skiptast í austur- og vesturhluta. Vesturhlutinn skiptist ennfremur í Há-Tatrafjöll og Belíönsku-Tatrafjöll. Við þetta má að bæta að sunnan Tatra-fjalla eru enn önnur fjöll sem kallast Neðri-Tatrafjöll.

Tatra-þjóðgarðurinn í Slóvakíu var stofnaður árið 1949 og Tatra-þjóðgarðurinn í Póllandi var stofnaður árið 1954.

Meðal trjáa í fjöllunum eru fjallafura, lindifura og rauðgreni. Spendýr eins og gaupa, brúnbjörn, gemsur, múrmeldýr, úlfur og ýmis hjartardýr lifa þar.
Sandeyjargöngin

Sandeyjargöngin (færeyska: "Sandoyartunnilin") eru fyrirhuguð neðansjávargöng milli Sandeyjar og Straumeyjar. Lengd verður 10.6 kílómetrar. Gröftur hófst árið 2019 og fyrirhugað erfyrirhugað að opna göngin árið 2023.
Fangar

Fangar er íslensk sjónvarpsþáttaröð í 6 þáttum í leikstjórn Ragnars Bragasonar. Þáttaröðin byggir á hugmynd Unnar Aspar Stefánsdóttur og Nínu Dögg Filippusdóttur en handritið var skrifað af Margréti Örnólfsdóttur og Ragnari Bragasyni. Fyrsti þáttur var frumsýndur þann 1. janúar 2017 á RÚV.
New Forest-þjóðgarðurinn

New Forest-þjóðgarðurinn er þjóðgarður í suður-Englandi rétt vestur af Southampton. Hann er staðsettur í þremur sýslum; Hampshire, Wiltshire og Dorset. Skóglendið þar er leifar af náttúrulegri framvindu trjátegunda eftir ísöld eins og birki, beyki og eik. Skógurinn var yfirlýstur konunglegur skógur eftir að Vilhjálmur sigursæli komst til valda árið 1079. Ríkari réttur kom árið 1698 og breski sjóherinn notaði timbur þaðan. Verndun kom með "the New Forest Act" árið 1877. Þó voru tré felld fyrir heimstyrjaldirnar tvær á 20. öldinni. Frekari verndun kom síðar og árið 2005 var stofnaður þjóðgarður í kringum svæðið. Megnið af svæðinu er enn í eigu bresku krúnunnar en stofnunin Forest commission stjórnar svæðinu.

Flatarmál New forest er 566 km2, þar af eru:

Fjölbreytt fugla og skordýralíf er á svæðinu. Einnig eru villt spendýr og tamin. New forest-hesturinn er sérstakt folaafbrigði. Einnig eru ýmis hjartardýr og minni spendýr. Allar þrjár tegundir snáka á Bretlandi eru í þjóðgarðinum.
Larix principis-rupprechtii

Larix principis-rupprechtii, er tegund af lauffellandi barrtrjáum. Það vex í fjallahéruðum Shanxi og Hebei héruðum norður Kína.
Kynhlutlaust fornafn

Kynhlutlaust fornafn er fornafn sem afhjúpar hvorki né gefur í skyn kyn persónu þeirrar eða hlutar sem talað er um.
Ba'athismi

Ba'athismi er arabísk þjóðernissinnuð hugmyndafræði sem gengur út á stofnun sameinaðs arabísks ríkis undir stjórn framvarðarflokka. Hugtakið البعثية‎‎ "ba'ath" merkir „endurreisn“. Upphafsmenn stefnunnar voru sýrlensku menntamennirnir Zaki al-Arsuzi, Michel Aflaq og Salah al-Din al-Bitar sem voru undir áhrifum frá Uppreisn Araba gegn Tyrkjaveldi (1916-1918). Stefnan gengur út á endurreisn arabískrar menningar, gilda og samfélagsgerðar. Stefnan hafnar fjölhyggju og gerir ráð fyrir flokksræði.

Ba'athismi er veraldleg stjórnmálastefna sem byggist á arabískri þjóðernishyggju, arabískum sósíalisma, arabisma og framfarahyggju.

Ba'ath-flokkurinn var stofnaður árið 1947. Ba'athismi varð ríkjandi hugmyndafræði í Sýrlandi og Írak eftir valdarán 1963 og 1968. Stjórn Ba'ath-flokksins í þessum löndum einkenndist af gerræði og síðar einræði þeirra Hafez al-Assad í Sýrlandi og Saddam Hussein í Írak. Ba'ath-flokkurinn var bannaður í Írak af hernámsliðinu eftir innrásina í Írak 2003.
Plastmengun

Plastmengun er mengun sem stafar af uppsöfnun plasts í umhverfinu sem hefur neikvæð áhrif á dýralíf, búsvæði lífvera og manninn. Plastmengun stafar af því að notkun plasts fer ört vaxandi þar sem það er bæði endingargott, létt og ódýrt efni sem nýtist betur en náttúruleg efni í alls kyns samhengi. Ókosturinn við plastnotkun felst einkum í því hvað plast endist vel. Plastrusl safnast því upp bæði á landi og í sjó og vötnum.

Dýr verða fyrir margvíslegum skaða vegna plastmengunar. Þau geta flækst í því, étið það í misgripum (oft óvitandi í formi örplasts) og fengið í sig skaðleg efni sem plastið geymir. Mannfólk verður líka fyrir skaða af völdum plasttegunda sem valda truflunum á hormónabúskap líkamans. Í Bretlandi er áætlað að 5 milljón tonn af plasti séu keypt árlega og að aðeins 24% af því skili sér til endurvinnslu (2021). Þar með má gera ráð fyrir að um 3,8 milljónir tonna af plasti endi á ruslahaugum. Í mörgum löndum er reynt að draga úr notkun plasts og hvetja til endurvinnslu þess til að draga úr plastmengun.
Svartar fjaðrir

Svartar fjaðrir var fyrsta ljóðabók Daviðs Stefánssonar frá Fagraskógi. Hún kom út árið 1919 þegar Davíð var 25 ára.

Bókin varð gríðarlegra vinsæl meðal allra landsmanna, en hún höfðaði þó einkum til ungra kvenna. Ljóðin þóttu ofsafengin og tilfinningarík. Draumkenndur stíll hans var hrífandi, þótti losa um bældar langanir og vekja upp kynóra, þó efnið væri ekki af kynferðislegum toga). Ljóðin eru á hefðbundnu formi, þ.e. þau notast við stuðla, höfuðstafi, og rím. Textinn er aðgengilegur og frekar auðskiljanlegur.

Davíð orti undir áhrifum nýrómantíkurinnar.
Villuleit í kóða með aðstoð gúmmíandar

Villuleit í kóða með aðstoð gúmmíandar (e. "Rubber duck debugging") er aðferð sem er notuð til þess að finna villur í kóða. Nafnið er tilvísun í sögu úr bókinni The Pragmatic Programmer, þar sem forritari segir frá gúmmíönd í fórum hans. Ef villa var í kóðanum hans sem hann gat ekki fundið, byrjaði hann að útskýra kóðann, röð fyrir röð, fyrir gúmmíöndinni.

Margir forritarar átta sig oft á því hvar villu er að finna í kóðanum við það að útskýra kóðann fyrir öðrum, jafnvel þó að viðkomandi kunni ekkert í forritun. Í því að útskýra hvernig kóðinn ætti að virka, og sýna hvernig hann virkar í raun, uppgötvast oft vandamálið.

Líklega stafar þetta af því að oft endurhugsar maður virkni kerfis við það að útskýra það frá grunni.

Því er ráð að útskýra kóðann sinn fyrir líflausum hlutum til þess að þurfa ekki að trufla, eða tala, við aðra.
W. M. Keck-stjörnuathugunarstöðin

W. M. Keck-stjörnuathugunarstöðin er stjörnuathugunarstöð með tvo stjörnukíkja í 4.145 metra hæð við fjallstind Mauna Kea á Hawaii. Báðir kíkjarnir eru með spegla sem eru yfir 10 metrar í þvermál og eru með stærstu stjörnukíkjum heims. Það, ásamt hentugri staðsetningu og nýstárlegum tækjabúnaði, hefur gert stöðina að einni afkastamestu stjörnuathugunarstöð á jörðinni. Stöðin er nefnd eftir sjóðnum W. M. Keck Foundation sem gaf 70 milljónir dala til gerðar kíkisins Keck I. Smíði hans hófst árið 1985 og notkun hans hófst 1990. Notkun Keck II hófst árið 1996.

Sjálfseignarstofnunin California Association for Research in Astronomy rekur stöðina, en stjórnarmenn koma frá bæði Kaliforníuháskóla og Caltech.
Ardakul

Ardakul er þorp í Zirkuh-sýslu í Suður-Khorasan, austurhluta Íran.
Gijon

Gijon (kastilíska: "Gijón", astúríska: "Xixón") er stærsta borg í sjálfstjórnarhéraðinu Astúríu á Spáni. Liggur hún við Biskajaflóa en hæstu byggðir borgarinnar ná 500-600 metrum. Íbúar Gijon voru um 277 þúsund árið 2017. Nálægar borgir eru Oviedo og Aviles.

Uppruna borgarinnar má rekja til 5. aldar fyrir krist þegar þar bjuggu Astúrar, frumbyggjar. Síðar komst svæðið undir Rómverja og Vísigota en svæðið var stuttlega undir stjórn múslima á 8. öld. Í borginni var stuðningur við falangista Francos í spænsku borgarastyrjöldinni. Á 20. öld var þungaiðnaður eins og skipa- og málmiðnaður mikilvægur.

Í borginni er haldin árleg kvikmyndahátíð.

Borgin er áberandi fyrir gamla bæinn, módernísku byggingarnar frá 19. og byrjun 20. aldar og þéttbýlisströndum hennar, einkum San Lorenzo.
Kuldaofnæmi

Kuldaofnæmi er sjúkdómur þar sem að kuldi getur valdið útbrotum. Þeim fylgir oft kláði.

Í versta falli getur sjúklingurinn fengið ofnæmislost sem getur leitt til dauða sökum súrefnisskorts. Læknar vara einkum við því að þeir sem eru haldnir kuldaofnæmi fari í sturtur utandyra, eins og í sundlaugum, þeir geta orðið fyrir blóðþrýstingsfalli sem getur lokað fyrir öndun.

Ástæður kuldaofnæmis eru ekki ljósar en grunur beinist helst að erfðum og umhverfisáhrifum. Einnig geta gigtarsjúkdómar, sjálfsofnæmissjúkdómar og krabbamein orsakað svipaða kvilla.

Úrræði.

Ofnæmistöflur geta slegið á helstu einkenni. Í allra verstu tilvikum getur sjúklingurinn neyðst til þess að flytja í hlýrra loftslag.